Aurel Șoltuz, pastorul penticostal al Bisericii din Dorohoi care se îngrijește și de comunitatea din Baranca, spune că nu poate fi un cap de acuzare faptul că părinții că și-au lăsat copilul penticostal la ora de religie.

E o practică frecventă, care se face pe baza unui protocol tacit, susține Șoltuz.

În cazul din Cristinești, pastorul din Dorohoi a fost asigurat zilele acestea de directoare că ar exista un protocol între școală și profesorul de religie ortodoxă prin care cel din urmă s-ar angaja să nu oblige copiii la lucruri ce nu țin de cultele lor. Nu a văzut însă cu propriii ochi acest protocol.

Pastorul spune că se ajunge la astfel de situații pentru că nu sunt suficienți copii din cultul respectiv cât să facă o grupă de 12-13 elevi.

La școala din Baranca (cu clase I-IV) sunt 15 elevi penticostali. În total școala are 78 de elevi împărțiți în cinci clase.

Pe lângă penticostali în Baranca mai sunt și adventiști. Elevii penticostali reprezintă practic 19,23% din totalul elevilor.

Dacă pe părinții acestor copii școala nu i-ar fi întrebat dacă vor oră de religie cu preot ortodox, ci dacă vor oră de religie penticostală, erau suficienți elevi ce puteau fi adunați într-o singură clasă pentru ora de religie potrivită cultului.

Dar să oferi posibilitatea elevilor penticostali și adventiști să facă ora cu un profesor al cultului lor, înseamnă mai puține ore de religie pentru preotul ortodox. Așa că, la școala din Cristinești (care decide și asupra destinului structurii din Baranca), varianta preferată a rămas de-a pururi <vreți oră de religie cu preotul ortodox?>.

Într-o declarație de presă trimisă pe 26 martie, părintele Constantin Sturzu, purtătorul de cuvânt al Mitropoliei Moldovei, susține că elevul Bereza aparţine unui alt cult religios şi că acesta nu era implicat în lecţii la ora de religie ortodoxă.

Acel copil, nefiind de confesiune ortodoxă, nu avea obligația de a participa la ora de religie, dar putea asista cu condiția să nu deranjeze. Nu i s-a cerut nici un fel de implicare în activitatea didactică, cu atât mai puțin să facă rugăciunea de la final sau să facă semnul Crucii.

Neimplicarea la ora de religie a unui elev de alt cult se petrece atunci când copilul face ora respectivă cu specificul cultului de care ține și obține notele de acolo. De asemenea, nu există o obligație de participare fixată de aspectul confesional. Prezența la ora de religie e admisă / respinsă strict pe baza opțiunii exprimate de părinte.

Potrivit directoarei Oana Darie, faptul că părinții copilului agresat ar fi bifat acea căsuță în 2014 (lucru imposibil, totuși, din moment ce abia din 2015 formularele-tip conțin o căsuță referitoare la ora de religie) înseamnă că elevul e evaluat la oră și primește note date de preotul ortodox.

Părintele-profesor Mancaș va merge vineri la școala din Baranca să predea religie la clasa elevului Bereza pe care l-a agresat în urmă cu o săptămână. Elevul va fi probabil tot în spital. Dar, ancheta școlară fiind în desfășurare, preotului nu îi este interzis să-și țină ora.

Directoarea Darie spune că va încerca să fie vineri la școala-structură din sat pentru a se asigura că lucrurile nu sunt inconfortabile pentru profesorul preot Mancaș.